

**Gradsko vijeće**

KLASA: 340-05/24-01/01

URBROJ: 2186-16-02/1-24-1

U Ludbregu, \_\_\_\_\_\_\_\_\_\_\_\_\_ NACRT

Na temelju članka 35. Zakona o lokalnoj i područnoj (regionalnoj) samoupravi (NN, br. 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20), članka 34. Statuta Grada Ludbrega („Službeni vjesnik Varaždinske županije“ br. 12/2021), članka 4. stavka 1. točke 22. i članka 33. stavka 1. Zakona o prijevozu u cestovnom prometu (NN, br. 41/18, 98/19, 30/21, 89/21 i 114/22) i članka 24. stavka 1. točke 4., članka 25. stavka 4. i članka 33. stavka 1. točke 1. Zakona o komunalnom gospodarstvu (NN, br. 68/18, 110/18 i 32/20), članka 4. točke 4., članka 5. stavka 4. i članka 9. stavka 1. točke 9. Odluke o komunalnim djelatnostima na području Grada Ludbrega („Službeni vjesnik Varaždinske županije“, br. 133/2022.), a sukladno odredbama Uredbe (EZ) br. 1370/2007 Europskog parlamenta i Vijeća od 23.10.2007. o uslugama javnog željezničkog i cestovnog prijevoza putnika, Gradsko vijeće Grada Ludbrega na \_\_\_\_\_ sjednici održanoj \_\_\_\_\_\_\_\_\_\_\_\_\_\_\_, donosi

**ODLUKU**

**o komunalnom linijskom prijevozu putnika**

**na području Grada Ludbrega**

**I. OPĆE ODREDBE**

**Članak 1.**

Odlukom o komunalnom linijskom prijevozu putnika na području Grada Ludbrega uređuje se organizacijski oblik, način i uvjeti obavljanja komunalnog linijskog prijevoza putnika na području Grada Ludbrega.

**Članak 2.**

(1) Komunalni linijski prijevoz putnika je javni cestovni prijevoz putnika na administrativnom području Grada Ludbrega, sukladno utvrđenoj mreži linija.

(2) Komunalni linijski prijevoz putnika je uslužna komunalna djelatnost koje se obavlja odgovarajućim autobusima na određenim linijama i po unaprijed utvrđenom voznom redu, cijeni prijevoza i općim uvjetima prijevoza.

(3) Iznimno od odredbe stavka 1. ovog članka, može se organizirati posebni linijski prijevoz samo za određene skupine putnika (prijevoz školske djece, prijevoz osoba s tjelesnim oštećenjem, prijevoz radnika između mjesta prebivališta i mjesta rada i sl.).

**Članak 3.**

Javni prijevoz putnika obavlja prijevoznik na temelju ugovora o javnoj usluzi ili ugovora o koncesiji sukladno važećoj Odluci o komunalnim djelatnostima na području Grada Ludbrega.

**Članak 4.**

Za obavljanje komunalnog linijskog prijevoza putnika prijevoznik mora ispunjavati sve uvjete za obavljanje prijevoza u cestovnom prometu utvrđene propisima o prijevozu u cestovnom prometu, propisima o sigurnosti prometa na cestama, ovom Odlukom te ostalim zakonskim i podzakonskim propisima kojima se uređuju uvjeti za obavljanje prijevoza u cestovnom prometu.

**Članak 5.**

(1) Prijevoznik je dužan osigurati trajno i kvalitetno obavljanje komunalnog linijskog prijevoza putnika te poduzimati mjere u svrhu povećanja kvalitete usluga i sigurnosti prijevoza.

(2) Prijevoznik obavlja prijevoz putnika na području Grada Ludbrega unutar zona područja koje mu je povjereno.

(3) Obavijesti o izmjeni načina obavljanja usluge prijevoza putnika, prijevoznik će objaviti preko

sredstava javnog priopćavanja.

(4) Za obavljanje komunalnog linijskog prijevoza putnika Prijevoznik mora raspolagati sa:

* odgovarajućim vozilima za prijevoz putnika,
* odgovarajuće osposobljenim radnicima,
* građevinama ili prostorima za smještaj i održavanje vozila kad ista nisu u prometu,
* opremom, priborom i alatom za osnovno održavanje vozila.

**II. LINIJE PRIJEVOZA**

**Članak 6.**

(1) Linija je relacija ili skup relacija obavljanja prijevoza putnika od početnog do završnog autobusnog kolodvora, putničkog terminala ili autobusnog stajališta, na kojoj se prevoze putnici po utvrđenom voznom redu s jedim ili više polazaka.

(2) Relacija je udaljenost između bilo koja dva mjesta na liniji koja su u voznom redu označena kao autobusni kolodvori, putnički terminali ili autobusna stajališta.

**Članak 7.**

(1) Mrežu linija za obavljanje javnog prijevoza putnika određuje odlukom gradonačelnik Grada Ludbrega.

(2) Ako na temelju tržišne analize, izvješća prijevoznika, predstavki ili primjedbi građana ili na drugi način gradonačelnik utvrdi da je radi osiguranja kvalitete, kontinuiteta i pristupa usluzi javnog prijevoza potrebno promijeniti obuhvat javne usluge, odlukom odobrava uspostavljanje novih, ukidanje postojećih linija javnog prijevoza putnika ili njihovo produženje, skraćenje, izmjenu trase te uspostavljanje i ukidanje stajališta.

(3) Iznimno od stavka 2. ovoga članka za promjene na linijama koje traju kraće od 24 sata obavještavaju se putnici na odgovarajući način i ne donosi se odluka.

**III. VOZNI RED I STAJALIŠTA**

**Članak 8.**

(1) Svaka linija mora imati vozni red.

(2) Vozni red utvrđuje prijevoznik, uz prethodnu suglasnost gradonačelnika.

**Članak 9.**

Vozni red sadrži najmanje sljedeće podatke:

1. naziv prijevoznika,
2. naziv linije na kojoj se obavlja prijevoz, vrstu linije i trasu linije,
3. redoslijed autobusnih kolodvora, putničkih terminala odnosno autobusnih stajališta te njihovu udaljenost od mjesta gdje počinje linija,
4. vrijeme dolaska i polaska s autobusnih kolodvora, putničkih terminala odnosno autobusnih stajališta, režim održavanja linije (radni dan, subota, nedjelja, blagdan i neradni dan),
5. razdoblje u kojem se održava linija te
6. rok važenja voznog reda.

**Članak 10.**

(1) Autobusno stajalište (u daljnjem tekstu: stajalište) je posebno izgrađena ili označena prometna površina određena za zaustavljanje autobusa, koja omogućava sigurni ulazak i izlazak putnika.

(2) Okretište je stajalište koje je početno – završna točka jedne ili više linija.

(3) Lokacije stajališta utvrđuje gradonačelnik u skladu s potrebama prijevoza putnika, uvjetima organizacije prometa na određenoj trasi ceste, kao i tehničkim elementima ceste i sigurnosti prometa na njoj sukladno posebnim propisima.

**Članak 11.**

(1) Stajalište mora biti označeno prometnim znakom stajališta koji se postavlja i održava u skladu s posebnim propisima.

(2) Prometni znak stajališta na nerazvrstanim cestama postavlja Grad Ludbreg.

(3) Stajalište se može opremiti nadstrešnicom za čekanje sa sjedalima i prostorom za postavljanje prometnih informacija, košarom za otpatke i zaštitnom ogradom.

(4) Na stajalištu mora biti postavljena oznaka prijevoznika, naziv stajališta, izvod iz voznog reda linija koje koriste stajalište, te kartografski prikaz mreže svih linija na području Grada Ludbrega.

(5) Prometni znak stajališta postavlja se na početku stajališta, a nadstrešnica pri kraju stajališta (ako je to moguće) gledano iz smjera vožnje.

(6) Nadstrešnicu i drugu opremu na stajalištu postavlja Grad Ludbreg, a prometne informacije (oznaka prijevoznika, izvod iz voznog reda linija koje koriste stajalište i kartografski prikaz mreže svih linija na području Grada Ludbrega) postavlja prijevoznik na prikladno mjesto.

**Članak 12.**

(1) Iznimno od odredbe članka 11. stavka 2. ove Odluke, u slučaju gradnje ili rekonstrukcije prometnice s pripadajućim stajalištima, stajališne oznake postavlja izvođač radova ili investitor na svoj trošak.

(2) Na stajalištima iz stavka 1. ovog članka treba vidljivo istaknuti na kojem mjestu se nalazi privremeno stajalište i do kada traje privremeno rješenje.

(3) Obavijest putnicima, u dogovoru s prijevoznikom, dužan je dati izvođač radova ili investitor, na svoj trošak.

**Članak 13.**

Prije početka radova na prometnici po kojoj se odvija javni prijevoz putnika, investitor, odnosno izvođač radova dužan je ishoditi dozvolu od upravnog tijela nadležnog za poslove prometa i o tome pravovremeno obavijestiti prijevoznika.

**Članak 14.**

(1) Ulazak i izlazak putnika dozvoljen je samo na stajalištu dok autobus stoji, osim u slučaju većih zastoja u prometu.

(2) Prije polaska autobusa sa stajališta i u tijeku vožnje, sva vrata na autobusu moraju biti zatvorena.

**Članak 15.**

Prijevoznik je dužan bez odgađanja obavijestiti nadležno upravno tijelo za komunalno redarstvo o svim nedostacima i oštećenjima na stajalištima i stajališnoj opremi.

**IV. VOZILA ZA PRIJEVOZ PUTNIKA**

**Članak 16.**

Vozila kojima se obavlja javni prijevoz putnika moraju ispunjavati propisane uvjete, a prije upućivanja u dnevni promet moraju biti očišćena i prozračena.

**Članak 17.**

(1) Vozilo može biti oslikano reklamnim porukama, uz prethodnu suglasnost gradonačelnika.

(2) Reklame i drugi natpisi koji nemaju sadržaj poruke o prijevozu ne smiju se nalaziti na mjestima na kojima zaklanjaju vidik u vozilu ili prekrivaju propisane obavijesti o prijevozu.

**Članak 18.**

(1) Vozila moraju biti označena sukladno Pravilniku o posebnim uvjetima za vozila kojima se obavlja javni cestovni prijevoz i prijevoz za vlastite potrebe (NN, br. 50/18., 56/19., 107/20., 127/21., 147/21., 71/22.) i drugim propisima kojima se uređuju uvjeti koje moraju ispunjavati vozila kojima se obavlja djelatnost javnog cestovnog prijevoza.

(2) Osim uvjeta iz stavka 1. ovog članka, upravno tijelo Grada Ludbrega nadležno za promet može odrediti i dodatne posebne uvjete kojima se podiže ugled ili kvaliteta javnog prijevoza.

**Članak 19.**

Za vrijeme dok se vozilom ne obavlja javni prijevoz putnika, na vozilu se mora postaviti odgovarajuća oznaka, ili skinuti oznake linije.

**Članak 20.**

(1) Vrata za ulazak i izlazak putnika moraju biti jasno i vidljivo označena natpisima i grafičkim simbolima s vanjske i unutarnje strane vozila.

(2) Prijevoznik je dužan u vozilu označiti mjesto za trudnice i osobe s invaliditetom, ako vozilo za to ima uvjete.

**Članak 21.**

Oblik, boja i veličina brojeva i slova, grafičkih simbola i tekstualnih prikaza na vozilu, stajalištu i okretištu moraju biti izvedeni na način da su vidljivi i razumljivi korisnicima usluge.

**V. PRIJEVOZ PUTNIKA**

**Članak 22.**

(1) Prijevoznik je dužan obavljati prijevoz putnika sukladno utvrđenom i objavljenom voznom redu.

(2) Smetnje nastale zbog više sile ili krivnjom trećih osoba, na koje prijevoznik ne može utjecati niti ih spriječiti, smatraju se opravdanim razlogom za odstupanje od obveza iz stavka 1. ovog članka.

(3) Prijevoznik je dužan obavijestiti putnike o promjeni relacije kretanja vozila ili odredišta.

**Članak 23.**

(1) U slučaju zastoja, prekida ili poremećaja u odvijanju prijevoza putnika uzrokovanog višom silom ili krivnjom trećih osoba na koje prijevoznik ne može utjecati niti ih spriječiti, prijevoznik je dužan organizirati prijevoz na način da putnici u najmanjoj mjeri osjete posljedice poremećaja, odnosno u što kraćem roku poduzeti mjere za ponovnu uspostavu redovitog prijevoza.

(2) Ako uslijed slučajeva iz stavka 1. ovog članka prijevoz na nekoj liniji ili na njenom dijelu bude obustavljen, prijevoznik je dužan u što kraćem roku osigurati zamjenski prijevoz vlastitim vozilima ili vozilima drugih prijevoznika.

(3) O obustavi prijevoza i načinu osiguranja zamjenskog prijevoza, prijevoznik je dužan pravodobno obavijestiti građane preko sredstava javnog informiranja.

**Članak 24.**

(1) Vozač je dužan zaustaviti vozilo na svim stajalištima svoje linije, osim ako u vozilu nema putnika koji žele izaći, niti ima putnika na stajalištu.

(2) Na okretištima vozač je dužan otvoriti vrata za ulaz putnika najkasnije pet minuta prije polaska vozila.

**Članak 25.**

U slučaju nepredviđenih događaja na trasi linija (prometne nezgode, elementarne nepogode i slično), vozač smije mijenjati trasu, smjer kretanja ili skraćivati liniju, o čemu mora obavijestiti putnike, a prijevoznik o tome mora što prije obavijestiti upravno tijelo Grada Ludbrega nadležno za promet.

**Članak 26.**

Vozilom javnog prijevoza ne smije se prevoziti osoba koja bi svojim ponašanjem, prtljagom i stvarima koje unosi u vozilo, mogla ugroziti sigurnost putnika, te osobe pod očiglednim utjecajem alkohola, opojnih sredstava i sl.

**Članak 27.**

(1) Putnik smije u vozilo unijeti ručnu prtljagu, dječja kolica, invalidska kolica, sportsku opremu i drugu prtljagu koja svojim dimenzijama i svojstvima ne ugrožava sigurnost putnika i prometnog osoblja.

(2) Putnik je dužan voditi brigu o svojoj prtljazi. Prtljagu iz stavka l . ovog članka potrebno je smjestiti u prostoru vozila gdje najmanje smeta ostalim putnicima kako bi se smanjila mogućnost ugrožavanja sigurnosti ostalih putnika i prometnog osoblja.

(3) Zabranjeno je u vozilo unositi predmete ili životinje koji mogu ozlijediti, ugroziti život, zdravlje i imovinu putnika i vozača.

(4) Putnik u vozilu smije zauzeti jedno sjedeće mjesto.

(5) Prilikom ulaska u vozilo i zauzimanja mjesta za sjedenje prednost imaju osobe s invaliditetom, trudnice, osobe s malom djecom, te starije i nemoćne osobe.

**Članak 28.**

(1) Prilikom ulaska u vozilo putnik je obvezan vozaču ili kondukteru, odnosno nadzorniku ili uređaju za kontrolu karata, pokazati putnu kartu ili ispravu o pravu na prijevoz, odnosno obvezan je kod vozača, konduktera, automata za izdavanje karata ili putem mobilnih aplikacija, platiti uslugu prijevoza i dobivenu ili ranije nabavljenu važeću putnu kartu odmah poništiti.

(2) Putnik koji se u vozilu zatekne bez putne karte, s neispravnom putnom kartom ili ispravom na temelju koje ostvaruje pravo na prijevoz, dužan je ovlaštenoj osobi platiti odgovarajuću putnu kartu na licu mjesta, ili dati vjerodostojne podatke o svom identitetu i kartu platiti u roku od 8 dana prijevozniku.

**Članak 29.**

(1) Putnicima je zabranjeno:

1. koristiti uslugu prijevoza bez putne karte ili s neispravnom putnom kartom,
2. unositi u vozilo predmete koji mogu povrijediti druge putnike, oštetiti ili uprljati vozilo (zapaljivi ili eksplozivni materijal, oštre, lomljive, prljave ili masne predmete i slično) kao ni sve druge predmete veće težine i dimenzija od onih koje odredi prijevoznik,
3. uznemiravati druge putnike i prometno osoblje u obavljanju svoje službe,
4. bacati otpatke, prljati i oštećivati vozilo i njegove oznake,
5. pušiti u vozilu, konzumirati alkohol ili druga opojna sredstva,
6. zadržavati se u vozilu na način kojim se ometa naplata putne karte, ulaz odnosno izlaz iz vozila, onemogućava ili otežava smještaj putnika u vozilo, 
7. onemogućavati otvaranje i zatvaranje vrata kao i nasilno otvaranje vrata,
8. ulaziti ili izlaziti iz vozila u pokretu, ulaziti u vozilo kada odgovorna osoba objavi da je vozilo popunjeno i da ne može primiti putnika na prijevoz,
9. ulaziti u vozilo neodjeven ili u odjeći koja je nečista u mjeri da može uprljati druge putnike ili vozilo.

(2) Prometno osoblje dužno je opomenuti putnika koji postupa protivno odredbama iz stavka 1. ovog članka, a ako unatoč opomeni izvrši koju od navedenih radnji, prometno osoblje pozvat će putnika da napusti vozilo.

**Članak 30.**

(1) Vozilom javnog prijevoza nije dozvoljen prijevoz životinja, izuzev kućnih ljubimaca u odgovarajućim spremnicima i pasa na kratkim povocima.

(2) Zabranjen je prijevoz pasa koji su posebnim propisima određeni kao opasni psi.

**Članak 31.**

(1) Prometno osoblje mora za vrijeme obavljanja posla nositi službenu odjeću.

(2) Izgled službene odjeće određuje prijevoznik. 

**Članak 32.**

(1) Prometno osoblje dužno je za vrijeme obavljanja posla imati korektan odnos s putnicima.

(2) Prometno osoblje za vrijeme vožnje ne smije piti, pušiti, jesti i razgovarati s putnicima, ako taj razgovor nije u vezi s obavljanjem službe.

**Članak 33.**

(1) Cijenu komunalnog linijskog prijevoza određuje prijevoznik uz prethodnu suglasnost gradonačelnika Grada Ludbrega, sukladno zakonskim odredbama.

(2) Cjenik iz stavka 1. ovog članka prijevoznik je dužan objaviti na svojoj oglasnoj ploči i na svojim mrežnim stranicama.

(3) Prijevoznik je dužan pridržavati se cjenika.

**VI. NADZOR**

**Članak 34.**

Nadzor nad provođenjem ove Odluke obavlja komunalno redarstvo Grada Ludbrega.

**VII. NOVČANE KAZNE**

**Članak 35.**

(1) Novčanom kaznom u iznosu 1.000,00 € kaznit će se za prekršaj pravna osoba prijevoznik ili fizička osoba obrtnik prijevoznik ako:

1. na stajalištu ne postavi prometne informacije na za to pripremljeno mjesto (čl. 11. st. 6. ove Odluke),
2. postupi protivno odredbama članka 16., 17., 18., 19., 20., 21., 22., 23., 24., 25., 31, 32. i 33. ove Odluke,
3. omogući putnicima bez upozorenja ponašanje ili postupanje protivno odredbama članka 26., 27., 28., 29. i 30. ove Odluke.

(2) Za prekršaj iz stavka 1. ovog članka kaznit će se odgovorna osoba u pravnoj osobi prijevozniku u iznosu 300,00 €.

**Članak 36.**

(1) Novčanom kaznom u iznosu 1.000,00 € kaznit će se za prekršaj pravna osoba ili fizička osoba obrtnik izvođač radova i investitor ako postupi protivno odredbama članka 12. ove Odluke.

(2) Za prekršaj iz stavka 1. ovog članka kaznit će se odgovorna osoba u pravnoj osobi izvođaču radova i investitoru u iznosu 300,00 eura.

**Članak 37.**

Novčanom kaznom od 100,00 € kaznit će se za prekršaj putnik ako postupi protivno odredbama članka 26., 27., 28., 29. i 30. ove Odluke

**VIII. ZAVRŠNE ODREDBE**

**Članak 38.**

Ova Odluka stupa na snagu osmog dana od dana objave u „Službenom vjesniku Varaždinske županije“.

PREDSJEDNIK

GRADSKOG VIJEĆA

Darko Jagić

**OBRAZLOŽENJE ODLUKE**

**o komunalnom linijskom prijevozu putnika**

**na području Grada Ludbrega**

Odlukom o komunalnim djelatnostima na području Grada Ludbrega („Službeni vjesnik Varaždinske županije“, br. 133/2022.) u članku 4. točki 4. određeno je da se u uslužne komunalne djelatnosti kojima se pojedinačnim korisnicima pružaju usluge nužne za svakodnevni život i rad (uslužne komunalne djelatnosti) na području Grada Ludbrega uključuje i komunalni linijski prijevoz putnika.

U članku 5. stavku 4. iste Odluke određeno je da se pod komunalnim linijskim prijevozom putnika podrazumijeva javni cestovni prijevoz putnika na linijama unutar zona koje utvrđuju jedinice lokalne samouprave na svojem području.

Odredbom članka 9. stavka 1. točke 9. navedene Odluke, odlučeno je da se obavljanje komunalne djelatnosti komunalnog linijskog prijevoza putnika povjerava komunalnom trgovačkom društvu Lukom d.o.o., Ludbreg, kojemu je osnivač i većinski imatelj udjela Grad Ludbreg.

Odlukom o komunalnom linijskom prijevozu putnika uređuje se organizacijski oblik, način i uvjeti obavljanja komunalnog linijskog prijevoza putnika na području Grada Ludbrega.

Ova Odluka donosi se s obzirom da Lukom d.o.o., planira pokrenuti gradsko-prigradski komunalni prijevoz putnika na području Grada Ludbrega. Tim projektom bi se, glede mobilnosti građana, motiviralo građane da učestalo koriste javni prijevoz umjesto mobilnosti bazirane u velikoj mjeri na osobnom automobilu. Time bi se također značajno smanjile emisije CO2, povećala energetska učinkovitost prometa, povećala bi se prometna sigurnost te se povećala socijalna uključenost uslijed povećanih mogućnosti mobilnosti, ne samo za socijalno osjetljive skupine, već za sve građane. Također, planirana je nabava 5 električnih mini autobusa kroz dva projekta, čime će se osigurati preduvjeti za implementaciju usluge javnog prijevoza što projekt čini i ekološki održivim, a za punjenje istih, planira se izgradnja solarne elektrane tako da će se koristiti električna energija iz obnovljivog izvora.

Navedenim se projektom i ovom Odlukom planiraju osigurati uvjeti za uspostavu komunalnog linijskog prijevoza putnika, sukladno Zakonu o komunalnom gospodarstvu i Zakonu o prijevozu u cestovnom prometu.

Slijedom navedenog, t.d. Lukom d.o.o. ovlašteno je obavljati komunalni linijski prijevoz putnika na području jedinice lokalne samouprave koje je društvu povjerilo obavljanje komunalne djelatnosti linijskog prijevoza putnika temeljem sklopljenog ugovora o obavljanju ove komunalne uslužne djelatnosti, a sukladno odluci predstavničkog tijela o obavljanju predmetne djelatnosti.

Sukladno odredbama članka 37. Poslovnika Gradskog vijeća Grada Ludbrega, gradonačelnik Grada Ludbrega kao ovlašteni predlagatelj podnosi ovaj prijedlog akta na raspravu i donošenje Gradskom vijeću Grada Ludbrega.